Tom Behnke (KF), 2008-03-11:
Grænseoverskridende kriminalitet og terror skal bekæmpes, og vi bliver nødt til i vore dage at se i øjnene, at den grænseoverskridende kriminalitet og terror løber utrolig hurtigt.
Hvis myndighederne skal kunne følge med, er det væsentligt, at vi indretter spillereglerne på en sådan måde, at politiet kan løbe lige så hurtigt som forbryderne.
Ellers bliver det ganske svært at fange forbryderne, og det bliver ganske svært at forebygge kriminelle handlinger.
Derfor er det relevant at se på den nye teknologi og de nye muligheder og se på, hvordan vi sørger for at udnytte og bruge dem bedst muligt i kampen mod terrorisme og grænseoverskridende kriminalitet.
Det, forslaget her handler om - og det tror jeg måske kan være meget gavnligt lige at huske på - er jo ikke spillereglerne for udlevering af personoplysninger fra Danmark til andre lande eller den anden vej.
Det har vi sådan set allerede regler om, og det gør man sådan set allerede den dag i dag.
Så de bekymringer, som f.eks. SF's ordfører havde, er nogle bekymringer, man i givet fald så også skal gøre sig i forhold til den eksisterende lovgivning.
Hvad er det, det her forslag gør?
Ja, det går fra en tilstand, hvor man i dag, hvis man ved en grænseoverskridende kriminel handling et eller andet sted, skal vi sige i Belgien, finder et dna-spor eller et fingeraftryk, så rent faktisk skal sætte sig ned og formelt skrive et brev til 24 forskellige lande og spørge, om de hver især vil prøve at se i deres database, om det fingeraftryk eller dna-spor skulle være der, hvorefter de i alle landene skal sidde og lave det her stykke arbejde.
Og dér, hvor man så finder det, kan man så vurdere, om man skal udlevere det eller ej.
Det bliver med det her lovforslag i fremtiden tusind gange nemmere, på den måde at det pågældende land, der har fundet et spor, kan gå ind i den fælles database og søge på sporet.
Hvis det spor findes et sted, kommer der det, der hedder et hit.
Lad os sige, at sporet fører til Spanien, ja, så har man altså mulighed for at sende ét brev direkte til Spanien og sige, at vi her har fundet et hit: Der er et match mellem et spor, vi har fundet, og et spor, der ligger i jeres database - kan vi få at vide, hvem der står bag det dna eller det fingeraftryk?
Herefter er det de spanske myndigheder, der ud fra deres spilleregler skal vurdere, om de vil udlevere oplysninger eller ej.
På samme måde gør det sig gældende for Danmarks vedkommende.
Det vil sige, at det altså er danske spilleregler, der bestemmer og afgør, om vi vil udlevere oplysninger eller ej.
Sådan er det allerede i dag.
Sådan vil det også være i fremtiden.
Det, lovforslaget alene gør, er, at det bliver hurtigere og nemmere at fange forbryderne, og det kan jeg ikke se hvordan man på nogen måde kan have noget som helst imod.
Lad mig så også gribe fat i et af de argumenter, der har været - jeg tror også, det var fra SF's ordfører - nemlig at man var bekymret for, at der ville kunne ske masseudtræk fra motorregisteret, altså Køretøjsregisteret.
Se, det er jo altid sådan, at man kan misbruge de muligheder, man har, men lovforslaget her foreskriver jo klart og tydeligt, at det, man må, er at bruge det til efterforskning af en konkret straffesag eller en konkret sag om opretholdelse af den offentlige sikkerhed.
Det er da så rigtigt, at man godt kunne forestille sig den situation, at et eller andet land, som er med i det her, synes, at det vil man forbryde sig imod; man vil slet ikke følge de spilleregler, der er.
Men hvis man altid har den mistanke til hinanden, kan vi jo slet ikke samarbejde.
Vi er nødt til at gå ud fra, at det her er et samarbejde, hvor vi har nogle fælles spilleregler for samarbejdet.
Skulle det så vise sig, at et af de 25 lande er en banditstat, der ikke overholder de spilleregler, der er, tager man fat i det til den tid.
Men det er altså forkert at tro, at man kan lave et masseudtræk.
Det kan man ikke, det må man ikke, og det er der ikke nogen, der har nogen som helst interesse i at gøre; så det vil selvfølgelig ikke ske.
Vi kan fra konservativ side varmt støtte det her lovforslag, som i den grad vil gøre det hedt for de kriminelle.